《因探亲吴门同虞夫人游虎丘》
清代·徐昭华

阊门日出晴鸦噪，两桨閒寻虎丘道。宿雾犹含堤上花，流云已渡波间藻。

红栏上下傍水行，画船歌吹来倾城。回帆不尽掺挝意，转幔时闻过曲声。

斜峙山桥甫能住，香车早趁山塘去。满街栀子未开花，几树垂杨自飞絮。

到门知是梵王宫，台榭连云曲径通。棕棚覆叶沽茶碧，漆柱遮油卖杏红。

我寻生公旧法席，蹇裳一上生公石。龙剸绝壁尚留池，虎去中林杳无迹。

登山四望更无山，但见山藏古寺间。绕地松楸看去密，空庭塔影落来圆。

修廊诘曲几回度，又听归鸦噪前路。夕阳一片寺门边，不识真娘在何处。

作者简介：浙江上虞人，字伊璧，号兰痴。徐咸清女，骆加采妻。毛奇龄诗弟子，名噪一时，有“徐都讲”之称。工楷隶，善画，尤工画蝶。有《花间集》、《徐都讲诗》。